ธปท.ยังมึนตึ้บขายหุ้นกรุงไทยคลังรับศึกษาอยู่
ธปท.ยันยังไม่ได้รับรายงานการขายหุ้นธนาคารกรุงไทย 5% ยอมรับเคยคิดขายหุ้นจริง
24 เม.ย. 2555

ธปท.ยันยังไม่ได้รับรายงานการขายหุ้นธนาคารกรุงไทย 5% ยอมรับเคยคิดขายหุ้นจริง 
เพื่อเปลี่ยนสถานะจากรัฐวิสาหกิจเป็นธนาคารเอกชนเพิ่มประสิทธิภาพการทำงาน ระบุ หากสถาบันการเงินใดต้องการขายหุ้นไม่เกิน 10% ก็ไม่ต้องแจ้ง 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) และกรรมการกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) กล่าวถึงกระแสข่าวกองทุนฟื้นฟูฯ เตรียมเสนอขายหุ้นธนาคารกรุงไทยออกไป 5% โดยยืนยันว่ากองทุนฟื้นฟูฯ ยังไม่มีแผนการที่จะขายหุ้นธนาคารกรุงไทยออกไป จากปัจจุบันมีสัดส่วนการถืออยู่ทั้งสิ้น 55% หรือประมาณ 6,156 ล้านหุ้น
“ผมยอมรับว่าที่ผ่านมากองทุนฟื้นฟูฯ ต้องการขายหุ้นธนาคารกรุงไทยเพื่อเปลี่ยนสถานะจากรัฐวิสาหกิจเป็นธนาคารเอกชน เพื่อเพิ่มประสิทธิภาพการทำงาน และสามารถตอบสนองความต้องการของประชาชนได้อย่างแท้จริง” นายเกริก กล่าว
ด้านนางสาลินี วังตาล ผู้ช่วยผู้ว่าการสายกำกับสถาบันการเงิน ธปท. กล่าวว่า ขณะนี้ฝ่ายกำกับสถาบันการเงินยังไม่ได้รับการรายงานว่าจะมีแผนการขายหุ้นธนาคารกรุงไทย แต่โดยปกติหากสถาบันการเงินใดมีความต้องการขายหุ้นเป็นการทั่วไปในอัตราไม่เกิน 10% ของหุ้นทั้งหมด ไม่จำเป็นต้องรายงานให้ ธปท.รับทราบ
แหล่งข่าวจากกระทรวงการคลัง เปิดเผยว่า แผนการขายหุ้นธนาคารกรุงไทยออกไปหรือไม่นั้น เป็นอำนาจการตัดสินใจของกระทรวงการคลัง ขณะนี้กำลังศึกษาหาทางออกว่าจะขาย 5% หรือ 10% เพื่อเพิ่มประสิทธิภาพการทำงานให้สามารถแข่งขันกับตลาดได้ ขณะเดียวกันรัฐก็จะมีรายได้จากหุ้นมาลงทุนด้านอื่นๆ